Infoboks

Divisionsforeningen har nu suspenderet dansk fodbold på ubestemt tid i stedet for de to uger, som først blev meldt ud.

I sidste uge suspenderede Divisionsforeningen dansk fodbold i to uger, men nu er der altså kommet en ny melding.

Superligaen, 1. division og 2. division er nu suspenderet på ubestemt tid, skriver Divisionsforeningen i en pressemeddelelse.

Samtidig arbejder Divisionsforeningen altså på at sørge for at få ligaerne gennemført.

- Jeg vil gerne igen understrege, at vi kommer til at gøre alt for at få spillet alle kampe i den her sæson – også selvom det kommer til at give et sammenpresset program, siger direktør Claus Thomsen.

- Så selvom vi nu suspenderer turneringerne på ubestemt tid, så gør vi alt for at være klar igen, så snart det er muligt. Målet er at få turneringerne afviklet inden 30. juni, men om nødvendigt kan der også blive spillet enkelte kampe på den anden side af den dato.

- Turneringerne skal afgøres, så vi kan få sat gang i en ny sæson, og dermed få genstartet fodboldens økosystem i sæsonen 2020/21, siger Claus Thomsen.

Det understreges, at Divisionsforeningen ikke selv er herre over, hvordan resten af sæsonen kan afvikles.

bold.dk talte tidligere onsdag med Divisionsforeningen om muligheden for at afvikle alle kampe før 30. juni. Læs mere om det her.